सैनिकों ने देवभूमि व देश का नाम गौरवान्वित किया : Ajay Bhatt
रुद्रपुर। देश की आजादी व उसके बाद हुए युद्ध में देश के लिए प्राणों की आहुति देने वाले जनपद निवासी कई सैनिकों ने न सिर्फ इस जनपद बल्कि देवभूमि व देश का नाम भी गौरवान्वित किया है। आज हम सब ऐसे शहीद सैनिकों को नमन करते हैं। यह बात भाजपा प्रदेश अध्यक्ष Ajay Bhatt ने मोहल्ला रविन्द्रनगर में नगर निगम द्वारा नवनिर्मित शहीद स्मारक का लोकार्पण करने के पश्चात उपस्थित जनसमूह को सम्बोधित करते हुए कही।
उन्होंने कहा कि देवभूमि के सैनिकों ने देश की सीमाओं की पिछले कई दशकों से रक्षा करते हुए अपने प्राणों की आहुतियां दीं और आज भी सैनिक देश के प्रति अपने दायित्वों का निर्वहन कर रहे हैं। इससे देश के हर युवा वर्ग को प्रेरणा लेनी चाहिए। श्री भट्ट ने कहा कि भाजपा सरकार ने शहीद सैनिकों के परिजनों की हर सम्भव मदद की है तथा प्रधानमंत्री नरेंद्र मोदी ने वन रैंक वन पेंशन लागू कर सैनिकों का सम्मान बढ़ाया। संगठन के बारे में बोलते हुए श्री भट्ट ने कहा कि सभी कार्यकर्ता एकजुट होकर भाजपा को मजबूत बनायें और आगामी निकाय चुनाव की तैयारियों में जुट जायें।
उन्होंने कहा कि संगठन द्वारा सोच विचार करने के पश्चात ही प्रत्याशियों का चयन किया जायेगा। जो भी प्रत्याशी संगठन द्वारा तय किये गये उसे विजयी बनाने के लिए कार्यकर्ताओं को तन, मन से जुटना होगा। श्री भट्ट ने कहा कि प्रदेश सरकार जनअपेक्षाओं पर पूरी तरह से खरा उतरी है। जन समस्याओं का प्राथमिकता से समाधान किया जा रहा है।अपने सम्बोधन में निगम मेयर सोनी कोली ने कहा कि अपने पांच वर्ष के कार्यकाल में उन्होंने नगर का चहुंमुखी विकास कराया।
नगर की अधिकांश सड़कें पक्की बन चुकी हैं : Ajay Bhatt
उन्होंने दावा करते हुए कहा कि पूर्व पालिकाध्यक्ष के कार्यकाल के दौरान जितने विकास कार्य हुए हैं उसका तीन गुना अधिक विकास उन्होंने कर दिखाया। आज नगर की अधिकांश सड़कें पक्की बन चुकी हैं वहीं जनसमस्याओं का भी त्वरित निस्तारण किया जा रहा है। उन्होंने कहा कि निगम क्षेत्र की जनता पूरी तरह से भाजपा के साथ है जिसका लाभ पार्टी को आगामी निकाय चुनाव में मिलेगा।
कार्यक्रम को विधायक राजकुमार ठुकराल, राजेश शुक्ला, जिलाध्यक्ष शिव अरोरा, राजकुमारी गिरी, सुरेश कोली, भारत भूषण चुघ सहित कई वक्ताओं ने सम्बोधित किया। इस मौके पर उत्तम दत्ता, केके दास, हरीश सुखीजा, सुनील शुक्ला, हिमांशु शुक्ला, प्रमिला साहनी, फुदेना साहनी, महेंद्री शर्मा, सुभाष विश्वास, वेद ठुकराल, उत्तम दत्ता, उत्पल दीक्षित, दिलीप अधिकारी, आनंद शर्मा, गिरीश पाल, शुभम कोली, शीला बोरा, जया, अनीता बेग, अंजू शर्मा, ओमकार, सतीश, अरूणा सिंह, माया श्रीवास्तव, कमलेश गंगवार, सोनू सागर, राजीव गुप्ता, धरम सिंह, धर्मेन्द्र आदि मौजूद थे।